text: Skoledemonstration i Esbjerg
  21 februar 2011 kl. 17.19
  Frustrerede forældre, elever og lærere mødte mandag op foran rådhuset i Esbjerg for at vise deres utilfredshed med de mange skolelukninger i kommunen.
  Gennem mails, sms-kæder, skolernes intranet og lignende havde en gruppe på omkring 100 mennesker fundet sammen foran rådhuset i Esbjerg. De havde alle det til fælles, at de er utilfredse med Esbjerg Kommunes planer om at lukke fem skoler i kommunen.
  Demonstrationen begyndte kl. 16.30 - en halv time inden det byråd, der skal forsegle fem skolers skæbne, gik i gang. 
  Herefter fortsatte demonstrationen inde ved selve byrådsmødet.
  Bag demonstrationen står Finn Iversen, der er næstformand for Ådalskolens skolebestyrelse. Han er træt af, at politkerne har haft det for let i skolesagen:
  - Alle kæmper for deres eget område, hvilket selvfølgelig er forståeligt. Men politikerne har på den måde fået mulighed for næsten i fred og ro at styre forløbet helt efter deres forgodtbefindende, siger Finn Iversen.
  